Facebook offentliggjorde tirsdag for første gang en oversikt over hvor mange begjæringer om innsyn selskapet har mottatt fra ulike land.

Mens norske myndigheter ba Facebook om innsyn i kontoene til 16 brukere av det sosiale nettverket i første halvår i år, ba USAs myndigheter om innsyn i kontoene til mer enn 20.000 brukere.

Det går fram av rapporten om første halvår som ble offentliggjort tirsdag.

Samtidig ble det for norske myndigheters del innvilget innsyn i 31 prosent av forespørslene, mens det for USAs del ble gitt opplysninger i hele 79 prosent av sakene det ble begjært innsyn i.

I alt 71 lands myndigheter rettet forespørsler til Facebook om innsyn i første halvår. Noen land har rettet forespørsler om et fåtall kontoer, andre land som USA, Storbritannia, Frankrike, Tyskland, Italia og India har bedt om opplysninger knyttet til flere tusen brukere.

– Vi gransker hver forespørsel for å se om den har god nok rettslig begrunnelse i henhold til våre vilkår og i streng etterlevelse av lovens ordlyd, og krever en detaljert beskrivelse av det juridiske og faktiske grunnlaget for hver forespørsel. Vi bestrider mange av disse forespørslene, sier sjefjurist Colin Stretch hos Facebook.

Her er Facebooks reglement (Pdf-format)

Oversikten viser også i hvilken grad kravene om innsyn blir innvilget, noe som varierer veldig.

Mange lands myndigheter har ikke fått det innsynet de ber om i det hele tatt, mens det i andre tilfeller er gitt fullt medhold.

For at Facbook skal gi myndigheter innsyn i en brukerkonto må det finnes en rettslig kjennelse i forbindelsen med en offisiell straffesak. Det må også finnes en ransakingsordre, og Facebook kan beslutte at de kun kan utlevere et minimum av informasjon.

Trusler mot barn, vil få prioritet hos Facebook, skriver det sosiale nettverket på sine informasjonssider.

(©NTB)